สหรัฐยันโลกมีน้ำมันเพียงพอรับมือวิกฤตนิวเคลียร์อิหร่าน
ผู้ผลิตน้ำมันโลกจะมีศักยภาพการผลิตน้ำมันทดแทนแทนอิหร่านได้แน่นอน
3 มี.ค. 2555

สหรัฐเชื่อมั่นซัพพลายน้ำมันโลกพอรับมือวิกฤตอิหร่าน
สตีเวน ชู รัฐมนตรีพลังงานสหรัฐ ยืนยันเมื่อวันที่ 2 มี.ค. ว่า ผู้ผลิตน้ำมันโลกจะมีศักยภาพการผลิตน้ำมันทดแทนแทนอิหร่านได้แน่นอน หลังจากที่การส่งน้ำมันจากอิหร่านอาจจะลดลง เนื่องจากผลกระทบจากการคว่ำบาตรทางการเงินของสหรัฐต่ออิหร่านตั้งแต่ต้นปีที่ผ่านมา
ชู ย้ำว่า การคว่ำบาตรอิหร่านถือเป็นสิ่งสำคัญที่จะกดดันไม่ให้อิหร่านเดินหน้าพัฒนาอาวุธนิวเคลียร์ แม้ว่าผลจากมาตรการคว่ำบาตรดังกล่าวจะทำให้เกิดภาวะตึงเครียดในตลาดน้ำมันโลกก็ตาม
“เราเชื่อและเราจะเห็นว่ายังมีพื้นที่ที่พอจะผลิตน้ำมันได้อีก ซึ่งเราคิดว่าเพียงพอ” ชู กล่าวต่อผู้สื่อข่าวที่รัฐสภา พร้อมกับให้คำมั่นว่ารัฐบาลสหรัฐจะทำทุกอย่างเพื่อพยุงให้ราคาน้ำมันอยู่ในระดับที่เสถียร
ซูซาน มาโลนี อดีตที่ปรึกษากระทรวงต่างประเทศสหรัฐ ซึ่งปัจจุบันเป็นเจ้าหน้าที่อาวุโสประจำสถาบันบรูคลิน กล่าวว่า ความมั่นใจดังกล่าวของ ชู นั้น หมายถึงความยากลำบากของรัฐบาลสหรัฐที่จะต้องสร้างสมดุลให้ได้ หลังจากที่ได้ใช้มาตรการคว่ำบาตรต่ออิหร่านไป
“สหรัฐจะต้องแสดงความตั้งใจอย่างจริงจังที่จะหยุดยั้งประเทศที่ซื้อน้ำมันอิหร่าน และจะต้องลดความมั่นใจของอิหร่านให้ได้” มาโลนี กล่าว
ทั้งนี้ อิหร่านยังคงยืนยันมาเสมอว่าโครงการนิวเคลียร์อิหร่านนั้นเป็นโครงการเพื่อสันติ และอิหร่านไม่มีความพยายามที่จะสร้างอาวุธนิวเคลียร์แต่อย่างใด
ราคาน้ำมันดิบในตลาดโลกปรับขึ้นอย่างต่อเนื่องตั้งแต่ต้นปีที่ผ่านมาจากความตึงเครียดในปัญหาอิหร่าน อย่างไรก็ตาม เมื่อวันที่ 2 มี.ค. ราคาได้ปรับลดลงเล็กน้อย หลังจากที่ซาอุดีอาระเบียได้ปฏิเสธข่าวลือจากอิหร่านว่าได้เกิดการระเบิดของท่อส่งน้ำมันในซาอุดีอาระเบีย ซึ่งทำให้ราคาน้ำมันปรับขึ้นไปถึง 5 เหรียญสหรัฐต่อบาร์เรล ในวันก่อนหน้า 
อย่างไรก็ตาม เมื่อวันที่ 2 มี.ค. ราคาได้ปรับตัวอ่อนลงเล็กน้อยที่ 41 เซนต์ ในการซื้อขายที่ตลาดสิงคโปร์ มาอยู่ที่ 108.43 เหรียญสหรัฐต่อบาร์เรล ส่วนราคาที่นิวยอร์กอยู่ในระดับใกล้เคียงกันที่ 108.44 เหรียญสหรัฐต่อบาร์เรล และน้ำมันดิบเบรนต์ปรับลดลง 55 เซนต์ ลงมาอยู่ที่ 125.65 เหรียญสหรัฐต่อบาร์เรล
ราคาน้ำมันได้ปรับขึ้นมาจากฐานที่ 96 เหรียญสหรัฐต่อบาร์เรล เมื่อต้นเดือน ก.พ.ที่ผ่านมา โดยปัญหาอิหร่านเป็นปัจจัยหลักที่ทำให้ราคาน้ำมันปรับขึ้นมาอย่างต่อเนื่อง